SK Úradný vestník Európskej únie CE 184/101

Štvrtok 21. februára 2008

Východný Timor

P6_TA(2008)0070

Uznesenie Európskeho parlamentu z 21. februára 2008 o Východnom Timore

2009/C 184 E/16

Európsky parlament,

so zreteľom na svoje predchádzajúce uznesenia o Východnom Timore,

so zreteľom na brífing osobitného splnomocnenca generálneho tajomníka OSN pre 5432. schôdzu Bezpečnostnej rady,

so zreteľom na správu svojej volebnej pozorovateľskej misie v Demokratickej republike Východný Timor, ktorá sa uskutočnila od 27. júna do 2. júla 2007 pod vedením Any Gomesovej,

so zreteľom na vyhlásenie portugalského predsedníctva v mene EÚ z 5. júla 2007 o parlamentných voľbách vo Východnom Timore,

so zreteľom na vyhlásenie z 11. februára 2008, v ktorom Bezpečnostná rada OSN odsudzuje útok na prezidenta Východného Timoru, José Ramosa-Hortu,

so zreteľom na vyhlásenie vysokého predstaviteľa EÚ pre spoločnú zahraničnú a bezpečnostnú politiku, Javiera Solanu, z 11. februára 2008, odsudzujúce pokusy o atentát vo Východnom Timore,

so zreteľom na článok 115 ods. 5 rokovacieho poriadku,

A. keďže prepustenie takmer 600 vojakov v apríli 2006 vo Východnom Timore ako reakcia na nimi páchané bezprávie viedlo k vážnej bezpečnostnej kríze v krajine, sprevádzanej ozbrojenou zrážkou (medzi ozbrojenými silami a prepustenými vojenskými jednotkami a takisto s policajnými jednotkami) a vyznačujúcej sa rozpadom polície, nepokojmi a všeobecne rozšíreným násilím zo strany zločineckých skupín, v dôsledku čoho prišli desiatky ľudí o život, mnohí ďalší boli zranení a 150 000 ľudí utieklo zo svojich domovov, pričom polovica z nich bola naďalej vysídlená v táboroch,

B. keďže táto bezpečnostná kríza mala tiež za následok pád vlády vedenej premiérom Mari Alkatirim v júni 2006 a vymenovanie dočasnej vlády pod vedením Josého Ramosa-Hortu,

C. keďže bývalý premiér a nositeľ Nobelovej ceny José Ramos-Horta bol 9. mája 2007 zvolený za prezidenta Východného Timoru a bývalý prezident Kay Rala Xanana Gusmão sa na základe výsledkov parlamentných volieb, ktoré sa konali 30. júna 2007, stal 6. augusta 2007 premiérom krajiny, čo vzbudilo nádeje na konečnú stabilizáciu krajiny a plné rešpektovanie demokratických inštitúcií,

D. keďže politická nestabilita vo Východnom Timore pokračovala i napriek slobodným a mierovým prezidentským a parlamentným voľbám a výraznejšej účasti medzinárodného spoločenstva pod záštitou OSN, ktorá reagovala na výzvy východotimorských orgánov,

E. keďže táto nestabilita bola do značnej miery spôsobená odporom voči zásadám právneho štátu, ktorý prejavoval vodca prepustených vojakov, bývalý major na úteku Alfred Reinado, ktorý v roku 2006 utiekol z väzenia a stal sa vzorom pre násilné mládežnícke zločinecké skupiny v hlavnom meste,

F. keďže 11. februára 2008 tieto skupiny rebelov postrelili a vážne poranili východotimorského prezidenta Josého Ramosa-Hortu, ktorý je v kritickom stave hospitalizovaný v austrálskej nemocnici, a spustili paľbu na premiéra Xananu Gusmãoa v rámci samostatných, no koordinovaných útokov namierených proti vedeniu krajiny a štátnym inštitúciám,

G. keďže parlament Východného Timoru vyhlásil núdzový stav a tento stále trvá; keďže vláda požiadala o posilu v podobe 1600 vojakov medzinárodných mierových jednotiek už rozmiestnených vo Východnom Timore,

H. keďže tieto násilné útoky proti najvyšším štátnym inštitúciám Východného Timoru a demokraticky zvoleným vedúcim predstaviteľom sú pokračovaním krízy z apríla 2006, pričom je zrejmé, že vo Východnom Timore ešte stále nefunguje efektívna vnútroštátna bezpečnosť a právny štát, a to i napriek úsiliu vnútroštátnych orgánov, Spoločnej misie OSN vo Východnom Timore (UNMIT) a medzinárodných jednotiek,

I. keďže kvalifikovaní pozorovatelia poukázali na to, že reakcia medzinárodnej polície OSN a ostatných medzinárodných jednotiek na útoky z 11. februára 2008 nebola dostatočne pohotová a primeraná, s výnimkou efektívneho zásahu portugalskej Republikánskej národnej gardy potom, ako o to bola požiadaná,

J. keďže k útokom došlo potom, ako sa prezident Ramos-Horta osobne zaangažoval do hľadania riešenia prostredníctvom rokovaní s rebelmi; keďže presná séria udalostí ostáva naďalej nejasná a úloha vnútroštátnych a medzinárodných bezpečnostných síl ponecháva množstvo nezodpovedaných otázok,

K. keďže úbohý stav hospodárstva Východného Timoru, a to i napriek príjmom z ropy, ktorý sa vyznačuje tým, že 40 % obyvateľstva krajiny žije pod hranicou chudoby a 60 % obyvateľov je vo veku 18 rokov a mladších, obrovskou nezamestnanosťou, ktorá sa drží na úrovni okolo 80 % a vysokou mierou negramotnosti, vytvára veľmi nestabilné sociálne podmienky a zvyšuje pravdepodobnosť občianskych nepokojov,

L. keďže EÚ a OSN sa verejne zaviazali k podpore nezávislosti, demokracie a právneho štátu vo Východnom Timore, čo si vyžaduje konsolidáciu štátnych inštitúcií, dobrú správu vecí verejných, riadne používanie verejných financií v boji proti chudobe a nezamestnanosti a na podporu rozvoja a sociálnej spravodlivosti, ako aj príkladné správanie zo strany štátov susediacich s Východným Timorom,

M. keďže Východný Timor je plnoprávnym členom skupiny štátov AKT a EÚ preto nesie osobitnú zodpovednosť, v rámci ktorej by mala prispieť ku konsolidácii jeho demokratického riadenia tým, že jeho inštitúciám poskytne pomoc v dôležitom úsilí o vybudovanie potrebných kapacít,

N. keďže je potrebné vziať do úvahy neodňateľné suverénne práva ľudu Východného Timoru, najmä pokiaľ ide o ich prírodné zdroje,

1. dôrazne odsudzuje pokus o atentát na prezidenta Ramosa-Hortu a želá mu úplné uzdravenie a skorý návrat do vedenia krajiny;

2. dôrazne odsudzuje súbežný atentát na premiéra Xananu Gusmãoa, ktorý z neho našťastie vyviazol bezo zranenia, a vyjadruje nádej, že vláda Východného Timoru spolu s úradujúcim prezidentom republiky a národným parlamentom dokáže prekonať tieto vážne hrozby pre stabilitu Východného Timoru a spolupracovať s cieľom zabezpečiť dodržiavanie práva a verejného poriadku a normálne fungovanie demokratických inštitúcií v súlade s ústavou;

3. naliehavo vyzýva všetky strany vo Východnom Timore, aby upustili od násilia, nadviazali dialóg a zúčastnili sa demokratického procesu v právnom a ústavnom rámci, a teda prispeli k obnove spoločenskej a politickej stability;

4. vyjadruje znepokojenie nad posolstvom beztrestnosti a nedodržiavania zásad právneho štátu, ktoré mohlo v úsilí o podporu národného zmierenia vyplynúť z nejednoznačného postoja orgánov Východného Timoru, misie UNMIT a medzinárodných bezpečnostných síl voči osobám, ktoré majú byť postavené pred spravodlivosť;

5. odsudzuje všetky strany vo Východnom Timore, ktoré sa pokúsia zneužiť nestálu situáciu po útokoch z 11. februára 2008, a naliehavo žiada všetky strany, aby plne rešpektovali politické orgány, ktoré vznikli po prezidentských a parlamentných voľbách v roku 2007, a spolupracovali s nimi;

6. vyzýva na dôkladné vyšetrovanie v ústavnom a právnom rámci Demokratickej republiky Východný Timor za potrebnej medzinárodnej spolupráce a podpory, ktorej cieľom by bolo objasnenie všetkých podrobností týkajúcich sa zjavného pokusu o štátny prevrat a zlyhania bezpečnostného systému v krajine s cieľom postaviť páchateľov týchto útokov pred spravodlivosť; víta začatie spoločného vyšetrovania OSN a východotimorskej polície týkajúceho sa útokov;

7. naliehavo vyzýva hlavné politické sily vo Východnom Timore, a to vládnuce i opozičné sily, aby na úrovni všetkých strán vyvinuli úsilie o skoré dosiahnutie národného porozumenia v kľúčových otázkach fungovania štátu, ako je napríklad úloha ozbrojených síl a polície a posilnenie súdneho systému; ponúka svoju podporu pre takéto úsilie parlamentných strán vo Východnom Timore;

8. pripomína, že úloha medzinárodného spoločenstva a najmä OSN a jej Bezpečnostnej rady je mimoriadne dôležitá pre proces konsolidácie štátu Východný Timor, jeho nezávislosti a zvrchovanosti, ako aj pre posilnenie demokracie v tomto mladom štáte;

9. zdôrazňuje, že je dôležité, aby krajiny susediace s Východným Timorom rešpektovali a podporovali jeho stabilné spoločenské pomery a konsolidáciu vnútroštátnych demokratických inštitúcií; oceňuje kladný postoj Indonézie od uznania nezávislosti Východného Timoru a rozhodnutia Austrálie a ostatných strán poskytovať mu pomoc;

10. vyzýva Radu a Komisiu, aby naliehavo žiadali orgány Východného Timoru a misiu UNMIT o zákaz, rozpustenie a odzbrojenie všetkých polovojenských zoskupení, ozbrojených zločineckých skupín a ozbrojených civilistov a aby na všetkých oficiálnych schôdzach a na najvyššej úrovni tlmočili OSN a vláde Východného Timoru znepokojenie Európy, pokiaľ ide o bezpečnostné kapacity a dodržiavanie zásady právneho štátu;

11. vyzýva medzinárodné inštitúcie, aby prostredníctvom rozsiahlych konzultácií a systematickým, ako aj komplexným prístupom v súlade s odporúčaním uvedeným v rezolúcii Bezpečnostnej rady OSN 1704(2006) a v následných správach OSN poskytli širšiu podporu s cieľom reagovať na potrebu reformy krehkého a spolitizovaného bezpečnostného sektoru Východného Timoru, pretože táto reforma je nevyhnutná na plné fungovanie demokratického a bezpečného štátu; žiada vládu Východného Timoru, aby túto úlohu považovala za prioritnú; nabáda ju, aby využila odborné posudky podpornej jednotky bezpečnostného sektora OSN na uskutočnenie vnútroštátnych konzultácií o reforme bezpečnostného sektora; vyzýva Radu, Komisiu a ostatných medzinárodných darcov, aby vytvorili mechanizmus na zlepšenie koordinácie pomoci určenej bezpečnostnému sektoru; vyzýva misiu UNMIT, aby podpornej jednotke bezpečnostného sektora sprístupnila zdroje a personál s cieľom podporiť konzultačný proces a komplexné preskúmanie;

12. odporúča, aby orgány Východného Timoru bezodkladne rešpektovali a plne presadzovali rozhodnutia a nariadenia súdov, a to v prípade potreby aj s podporou zo strany medzinárodných jednotiek v krajine;

13. vyzýva inštitúcie Východného Timoru a misiu UNMIT, aby presadzovali zásadu právneho štátu, bojovali proti beztrestnosti a zabezpečili dodržiavanie medzinárodných noriem v oblasti ľudských práv v celom Východnom Timore, najmä zo strany policajných a ozbrojených jednotiek;

14. opätovne uznáva, že Východný Timor potrebuje politickú, technickú a finančnú podporu pri vytváraní infraštruktúry a administratívnych štruktúr, ktoré sú nevyhnutné na ďalšie vykonávanie jeho plánu rozvoja, ako aj pri posilnení hospodárstva Východného Timoru a podpore zamestnanosti vo Východnom Timore; žiada medzinárodné spoločenstvo o nepretržitú podporu s cieľom zmierniť chudobu vo Východnom Timore a zabezpečiť pomoc pri obnove fyzických a administratívnych štruktúr potrebných na hospodársky rozvoj tohto štátu;

15. vyzýva EÚ a medzinárodné spoločenstvo a najmä susediace krajiny a krajiny ASEAN-u, aby udržali a zintenzívnili podporu potrebnú na konsolidáciu demokracie a demokratickej kultúry vo Východnom Timore, s dôrazom na pluralitnú kultúru, slobodu prejavu a vytváranie inštitúcií, ako je parlament, vláda, súdnictvo, bezpečnosť, obrana a orgány činné v trestnom konaní, a aby poskytli pomoc pri mimoriadne potrebnom rozširovaní mediálneho pokrytia na celú krajinu, ako aj pri posilnení vzdelávacích a zdravotníckych sietí a infraštruktúr týkajúcich sa bývania, hygieny a dodávok vody;

16. vyzýva Komisiu, aby urýchlila a ukončila vytváranie plne funkčnej delegácie v Dillí;

17. odporúča vyslanie ad hoc delegácie Európskeho parlamentu do Východného Timoru s cieľom prehodnotiť politickú situáciu, vyjadriť vzájomnú podporu demokratickým jednotkám a inštitúciám a obnoviť ponuku Európskeho parlamentu týkajúcu sa podpory demokratického fungovania parlamentu Východného Timoru;